અમદાવાદીઓ ખાણીપીણી બાબતે દેશનાં અન્ય શહેરોના લોકો કરતાં ઘણા લિબરલ છે. એટલે જ અહીં ખાણીપીણીના બજારમાં સ્થાનિક વાનગીઓની સાથે દેશવિદેશની અનેક વાનગીઓ પીરસતી રેસ્ટોરાં ખૂલી રહી છે. એ બધાની વચ્ચે શહેરની પ્રખ્યાત કોર્ટયાર્ડ બાય મેરિયોટ્ટ હોટલમાં દેશભરની પરંપરાગત અને સમકાલીન વાનગીઓનો પરફેક્ટ સમન્વય નવા શેફ મોહમ્મદ રાહીલ આગાએ કરી બતાવ્યો છે. અગાઉ જાણીતા શેફ સંજીવ કપૂર સાથે વર્ષો સુધી જોડાયેલા રહેલા આગાએ અહીં ફ્યુઝન ડાઇનિંગની શરૃઆત કરી છે. જેમાં તેમણે દેશના જુદા-જુદા વિસ્તારોની પ્રખ્યાત વાનગીઓમાં કેટલાક સ્વાદિષ્ટ ફેરફારો કરીને અગાઉ ક્યારેય સાંભળ્યા ન હોય તેવા કોમ્બિનેશન તૈયાર કર્યા છે. જેમ કે, દાલ શોરબા, અદરકી ધનિયા ચમન, ઢીંગરા કા ઢીંગરી, ઝાફરાની વર્કી પરાઠા, કુરકુરેવ મચ્છી, શિંઘાડા મખના પાલક વગેરે. નવા પ્રકારના આ મેનુ વિશે શેફ મોહમ્મદ રાહીલ આગા કહે છે, ‘અમદાવાદની નવી પેઢી દુનિયા સાથે અગાઉ કરતાં ઘણી ઝડપથી જોડાઈ રહી છે. તેઓ દુનિયાના ખૂણેખૂણેથી નવી વાનગીઓ ઇચ્છી રહી છે. ત્યારે એ દરેક વાનગીઓ તેમના સુધી પહોંચાડવા માટે મેં તેમની પસંદને ધ્યાનમાં રાખીને કેટલાક ફેરફારો કર્યા છે જે અમદાવાદી સ્વાદરસિકોને સરપ્રાઈઝ આપશે.’